Euroopa Parlamendi resolutsioon,

5. mai 2010,

tähelepanekutega, mis on Euroopa Kutseõppe Arenduskeskuse 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Kutseõppe Arenduskeskuse 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Kutseõppe Arenduskeskuse 2008. eelarveaasta raamatupidamise aastaaruande kohta koos keskuse vastustega [1];

võttes arvesse nõukogu 16. veebruari 2010. aasta soovitust (5827/2010 – C7–0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 10. veebruari 1975. aasta määrust (EMÜ) nr 337/75 Euroopa Kutseõppe Arenduskeskuse loomise kohta, [3] eriti selle artiklit 12a;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning tööhõive- ja sotsiaalkomisjoni arvamust (A7-0091/2010);

A. arvestades, et kontrollikoda märkis, et ta sai piisava kindluse 2008. aasta raamatupidamisaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Kutseõppe Arenduskeskuse direktori tegevusele keskuse 2007. aasta eelarve täitmisel [5] ja juhtis eelarve täitmisele heakskiidu andmise otsusele lisatud resolutsioonis muu hulgas tähelepanu kontrollikoja tähelepanekutele seoses suure arvu assigneeringute ülekandmise või tühistamisega ja vajadusele määrata kavandamise käigus eesmärgid ja mõõdetavad näitajad ning luua selge seos püstitatud eesmärkide ja nende täitmiseks vajalike eelarvevahendite vahel,

1. tunneb heameelt selle üle, et kontrollikoda tunnistas keskuse 2008. aasta raamatupidamise aastaaruande seaduslikuks ja korrektseks;

Tulemused

2. õnnitleb keskust seoses asjaoluga, et keskus sai kontrollikojalt 2008. aasta eelarve täitmise osas positiivse kinnitava avalduse mitte ainult raamatupidamisaruande, vaid ka selle aluseks olevate tehingute kohta; märgib, et keskus on teinud suuri edusamme varade selgitamise, registreerimise ja bilansis arvele võtmise inventuurikorra, sisekontrollimenetluste dokumenteerimise ja avalike hankemenetluste osas;

3. rõhutab veel kord, et keskusel tuleb määrata programmitöös kindlaks SMART-eesmärgid (täpsed, mõõdetavad, saavutatavad, asjakohased ja ajaliselt piiritletud eesmärgid) ja RACER-näitajad (asjakohased, heakskiidetud, usaldusväärsed, lihtsad ja töökindlad näitajad), et hinnata oma eesmärkide täitmist; võtab teadmiseks, et keskus märkis, et võttis neid märkusi 2009. aasta töökavas arvesse; palub keskusel ühtlasi kaaluda kõikide tegevuskulude kavandamisel Gantti diagrammi kasutuselevõttu, mis võimaldab kiirelt selgitada, kui palju iga töötaja mingile projektile tööaega kulutab, ning tugevdada tulemuste saavutamisele keskendunud lähenemisviisi;

4. õnnitleb keskust seoses kavatsusega võtta 2010. aastal kasutusele katsesüsteem, mis võimaldab salvestada, kui palju iga töötaja mingile projektile tööaega kulutab;

5. palub, et keskus võrdleks kontrollikoja järgmisele aruandele lisatavas tabelis selle aasta tulemusi, mille eelarve täitmisele heakskiidu andmist käsitletakse, ja eelnenud aasta tulemusi, et eelarve täitmisele heakskiitu andev asutus saaks üht aastat teisega võrreldes paremini hinnata keskuse töö tulemuslikkust;

6. tunneb heameelt Euroopa Kutseõppe Arenduskeskuse ja Euroopa Koolitusfondi vahel loodud tiheda koostöö ja koostoime üle, pidades silmas kahe ameti omavahel seotud vastutusvaldkondi; palub mõlemal ametil lisada oma 2009. aasta tegevusaruandesse koostöölepingut käsitlev üksikasjalik järelaruanne;

Eelarve haldamine ja finantsjuhtimine

7. juhib tähelepanu asjaolule, et keskus on taas assigneeringuid üle kandnud järgmisesse aastasse (25 % maksete assigneeringutest ehk 1,4 miljonit eurot); rõhutab, et niisugune olukord näitab puudusi põhitegevuseks ettenähtud liigendatud assigneeringute kavandamises ja järelevalves;

Inimressursid

8. juhib tähelepanu sellele, et keskuses on ametis 128 töötajat ja 2009. aastal võeti seal kasutusele tulemuslikkuse mõõtmise süsteem; ootab sellelt süsteemilt tulemusi;

Siseaudit

9. õnnitleb keskust sel puhul, et ta oli esimene amet, kes vabatahtlikult nõustus eetiliste põhimõtete prooviauditiga; märgib, et nimetatud auditi teostasid 16.– 20. veebruaril 2009 kolm audiitorit ning siseauditi talitus kinnitas, et keskuses on välja kujundatud hea eetikaraamistik;

10. võtab teadmiseks, et alates 2006. aastast on keskus siseauditi talituse 30 soovitusest rakendanud 15; märgib, et 15 seni teostamata soovitusest 6 on väga olulised ja seotud peamiselt personalijuhtimisega (nt personali töö tulemuslikkus, isiklike eesmärkide seadmine ja personalikomitee ülesannete ning kohustuste kindlaksmääramine); ootab edasiminekut selles keskuse töö seisukohalt äärmiselt tähtsas valdkonnas ja nõuab, et teda edusammudest teavitataks;

11. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 118.

[2] EÜT L 248, 16.9.2002, lk 1.

[3] EÜT L 39, 13.2.1975, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 141.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------